b"\n_START_ARTICLE_\nPerformatiivsus\n_START_PARAGRAPH_\nPerformatiivsus (inglise keeles performativity) on humanitaarteadustes interdistsiplinaarne \xc3\xbcldm\xc3\xb5iste, mille alla on koondatud kogum avatud kriteeriume, mis katavad mis tahes tegevuse, mille k\xc3\xa4igus toimub esineja ja publiku suhtlemine._NEWLINE_Termin 'performatiivsus' (performativity) on tuletatud ingliskeelsest tegus\xc3\xb5nast to perform (t\xc3\xa4itma, teostama, talitama, toimima, sooritama, tegema, ette kandma, esitama, m\xc3\xa4ngima, etendama, esinema, osa t\xc3\xa4itma). Sellega t\xc3\xa4histatakse v\xc3\xb5imet panna toime tegu, viia midagi t\xc3\xa4ide v\xc3\xb5i teostada etten\xc3\xa4htud rituaali. Performatiivsusest v\xc3\xb5ib r\xc3\xa4\xc3\xa4kida ka kunstiteose ettekandmise, n\xc3\xa4iteks n\xc3\xa4itlemise, muusikainstrumendi m\xc3\xa4ngimise, laulmise v\xc3\xb5i tantsimise puhul._NEWLINE_Performatiivsus kitsamas m\xc3\xb5ttes iseloomustab iga sellist s\xc3\xbcndmust, mis toimub publiku juuresolekul kindlas kohas ja kindlal ajal. Sel juhul kogeb publik nii esitajaid (actor) kui ka esitust (action) otseselt, see t\xc3\xa4hendab v\xc3\xa4hemalt n\xc3\xa4htavalt ja kuuldavalt. Selline esitus v\xc3\xb5ib toimuda kas tavamaailmas (n\xc3\xa4iteks pulmatseremoonia v\xc3\xb5i kohtuistung) v\xc3\xb5i see v\xc3\xb5ib kujutada v\xc3\xa4ljam\xc3\xb5eldud s\xc3\xbcndmusi (n\xc3\xa4iteks teatrietendus). Esitus v\xc3\xb5ib olla noteeritud s\xc3\xb5naliste v\xc3\xb5i graafiliste kujutistena, filmistsenaariumi v\xc3\xb5i koreograafiliste visanditena, mis v\xc3\xb5ivad sisaldada juhiseid n\xc3\xa4iteks \xc5\xbeestide, miimika ja h\xc3\xa4\xc3\xa4levarjundite kohta._NEWLINE_Performatiivsus laiemas m\xc3\xb5ttes v\xc3\xb5ib t\xc3\xa4hendada ka mittekehalisi ilminguid (non-corporeal presentation), n\xc3\xa4iteks kirja pandud narratiive. Sel juhul t\xc3\xa4histab performatiivsus esituse imiteerimist v\xc3\xb5i illusiooni. Kuna lugeja konstrueerib esituse oma vaimus (mind), on tegu kujuteldava esitusega._NEWLINE_Tegevused v\xc3\xb5ivad toimuda performatiivse protsessi kahel tasandil, millest esimene on ajaloo tasand (level of histoire) (esitatud lugu) ja teine jutustamise tasand (level of the narration) (lugu vahendab jutustaja). Esimesel juhul on esitaja v\xc3\xb5i lugeja t\xc3\xa4helepanu suunatud tegevustele, mis loos toimuvad, teisel juhul aga jutustajale v\xc3\xb5i jutustamise olukorrale endale._NEWLINE_Kuna performatiivsus s\xc3\xb5ltub jutustamise olukorrast, mis on omakorda seotud laiema kultuurikontekstiga, v\xc3\xb5ib n\xc3\xa4iteks autori sugu m\xc3\xb5jutada narratiivi kui kultuurilise agendi t\xc3\xbc\xc3\xbcbi (form of cultural agency) tajumist ja vastuv\xc3\xb5ttu."